同狼山印老早飯建隆遂登平山堂
作者：呂本中
朝代：宋

paragraphs: 塵埃障西風，草木被朝日。
籃輿郭北門，未厭來往疾。
僮奴嬾不進，頗復費呵叱。
道人先我行，宴坐已一室。
殷勤勸客住，午飯當促膝。
爐烟窗紙明，鳥語樹葉密。
却上平山堂，晚景更蕭瑟。
澄江渺天際，妙句不容乞。
平生泉石念，固自有遺失。
何能從兒曹，十事九不實。
茲游豈不快，此老固坦率。
尚從文殊師，一往問摩詰。